Amb el crit d'"Això és racisme!", una vintena de persones han fet malbé aquest dijous a la nit una part de la decoració de la plaça del Nord, al barri de Gràcia de Barcelona, en el primer any que els veïns guarnien aquest indret.

Mostraven d'aquesta manera el seu rebuig a la temàtica triada per guarnir la plaça: una reserva índia de l'Amèrica del Nord.

La presidenta de la Fundació Festa Major de Gràcia, Clara Carbonell, assegura que mai han volgut ferir la sensibilitat de ningú i que el que pretenien era descobrir nous mons i reflectir la diversitat del planeta.

"No ens entraria mai al cap fer un guarnit que fos ofensiu, per tant, si algú s'ha pogut ofendre, ens disculpem de manera totalment sincera. Però, la manera de resoldre-ho és venir i parlar-ne. No pas destrossar el guarniment. En absolut."